Кавказ зауэм хэта урыс сэлэтхэм хуагъэува фэеплъыр Iуахыж
Сочэ къалэм и администрацэм и унафэкIэ якъутэжащ Кавказ зауэм хэта урыс сэлэтхэм Адлер щыхуагъэувауэ щыта фэеплъыр.
Шапсыгъ Хасэм и тхьэмадэ, Дунейпсо Адыгэ Хасэм и вице-президент КIэкIыхъу Мэжид «Кавказский узел»-м зэрыжриIамкIэ, «Урыс сэлэтхэм къагъэлъэгъуа лIыхъужьыгъэм и фэеплъ» зыфIащар апхуэдэхэр щIыным теухуауэ щыIэ хабзэхэм къимытIасэу ягъэуват. Абы нэмыщI, адыгэ лъэпкъым щыщ куэдми ар къызэремызэгъыр жаIащ.
Фэеплъыр щытащ Кавказ зауэм и зэманым, 1837 гъэм, яухуа быдапIэм деж.
Лъэпкъ Iуэхухэм жыджэру хэт хэкупсэ нэсхэр зэреплъымкIэ, фэеплъыр Iухыжыным теухуа унафэр къащтэным сэбэп хуэхъуащ адыгэ лъэпкъым щыщхэр абыкIэ зэрымыарэзыр къыщагъэлъэгъуа тхыгъэу куэдым я Iэ зыщIадзар. Тхыгъэм Iэ щIэзыдзахэм яхэтащ хамэ къэралхэм щыпсэухэри, псалъэм папщIэ, Тыркумрэ Иорданиемрэ ис ди хэкуэгъухэр. Урыс сэлэтхэм хуагъэува фэеплъыр IуахыжакIэ Iуэхур зэфIэкIыркъым, лъэпкъым щыщ куэд абы нэхърэ нэхъ Iейуэ егъэпIейтей Ермолов Алексей, Засс Григорий, Александр ЕтIуанэм я фэеплъхэр зэрыщыIэм.
НЫБЭ Анзор.
